Αλλάζει το κέντρο της Λευκωσίας – Έμφαση στους πεζούς

Στα πλαίσια της ανάπλασης της Πλατείας Ελευθερίας και του περιβάλλοντος χώρου σημαντικό ρόλο παίζει και το γενικό οδικό δίκτυο της περιοχής και προς τον σκοπό αυτό προτείνεται η δημιουργία δρόμου δύο λωρίδων, αντί τεσσάρων που είναι σήμερα στο εξωτερικό περιμετρικό τόξο της τάφρου.





Σχετική μελέτη έγινε για την ανάπλαση εξωτερικού περιμετρικού τόξου τάφρου, από τη συμβολή της Λεωφ. Στασίνου με τον κόμβο της Πλατείας Ελευθερίας και Λεωφ. Ευαγόρου μέχρι και τη συμβολή της με τη Λεωφ. Ευγενίας και Αντωνίου Θεοδότου (Άνοιγμα Κολοκάση) έγινε για λογαριασμό του Δήμου Λευκωσίας. Το προβλεπόμενο κόστος του έργου φθάνει €12.500.000 + ΦΠΑ, με τις εργασίες να αναμένεται να αρχίσουν το δεύτερο εξάμηνο του 2017 και να ολοκληρωθούν το πρώτο εξάμηνο του 2019. Η περιοχή του έργου καταλαμβάνει τμήμα του (εκτός των τειχών), εξωτερικού περιμετρικού τόξου της Τάφρου, της Παλιάς πόλης της Λευκωσίας, δηλαδή τη Λεωφόρο Στασίνου και αφορά αμιγώς αστική περιοχή.Το έργο αφορά στην ανάπλαση του εξωτερικού περιμετρικού τόξου τάφρου με τη μείωση των λωρίδων κυκλοφορίας ιδιωτικού αυτοκινήτου από 4 σε 2 λωρίδες προς όφελος της επιφάνειας των πεζοδρομίων καθώς και εξυγίανση των υφιστάμενων χώρων πρασίνου (πάρκο d avila - πάρκο Αγίου Αντωνίου - Constanta).Επιπρόσθετα, θα δημιουργηθεί ποδηλατοδρόμος (διπλής κατεύθυνσης) μήκους 1 χμ επί της Λεωφόρου Στασίνου, ο οποίος θα συνδεθεί με το έργο «Ποδηλατική σύνδεση Πανεπιστημίων με το κέντρο της Λευκωσίας» με πρόνοιες για την απρόσκοπτη κυκλοφορία και ασφαλή διακίνηση των ποδηλάτων στο κέντρο της πόλης. Η δημιουργία σταθμών ενοικίασης ποδηλάτων, χώρων στάθμευσης ποδηλάτων και θέσεων φόρτισης ηλεκτρικών οχημάτων, καθώς και η βελτίωση της διακίνησης Μέσων Μαζικής Μεταφοράς με τη δημιουργία σύγχρονων στάσεων λεωφορείων με συστήματα ηλεκτρονικής πληροφόρησης κοινού (ITS), θα βοηθήσουν στην οδική κυκλοφορία.

ΔΙΑΒΑΣΤΕ ΕΠΙΣΗΣ:



Για τον βιοκλιματικό σχεδιασμό του έργου θα γίνει αύξηση των σκιασμένων επιφανειών, βελτίωση της ποιότητας της ατμόσφαιρας και ηχοαπορρόφηση με φύτευση νέων δεντροστοιχιών και ενίσχυση πρασίνου συνολικά στα πεζοδρόμια και τους κήπους, χρησιμοποίηση του υγρού στοιχείου για φυσικό δροσισμό και επικάλυψη του θορύβου της πόλης (συντριβάνια, νεροκουρτίνες, υδάτινες διαμορφώσεις κτλ.).



Το έργο θα συμβάλει στη μείωση των εκπομπών ρύπων μέσω της αναμενόμενης μείωσης της κυκλοφορίας ιδιωτικών οχημάτων και της αύξησης της χρήσης Μέσων Μαζικής Μεταφοράς, ποδηλάτου και πεζών, στη μείωση του θορύβου από τις οδικές μεταφορές, στη βελτίωση του μικροκλίματος της περιοχής με την επιλογή ειδών της κυπριακής βιοποικιλότητας, τη φύτευση περίπου 100 νέων δέντρων, την αύξηση της σκιασμένης επιφάνειας περίπου 2.400 τ.μ. και τη συνολική επιφάνεια ανάπλασης των κήπων με αύξηση της βλάστησης σε 12.000 τ.μ. Από τα 330 υφιστάμενα δέντρα θα αποκοπούν 28 συνολικά (18 φίκοι, 2 αρτιμαδιές, 4 κιτρομηλιές, 4 στερκούλιες).

Το έργο στοχεύει στην ανάπλαση των περιμετρικών δρόμων / πεζοδρομίων που πλαισιώνουν τα Ενετικά τείχη, έχουν στόχο την ανάδειξη του Μνημείου ως του σημαντικότερου αξιοθέατου της πόλης και τη σύνδεση της νέας Πόλης με την Παλιά πόλη.



Αναμένεται επίσης η ανάδειξη του χώρου ως κέντρου της κοινωνικής και ψυχαγωγικής ζωής της πόλης της Λευκωσίας με θέα το μνημείο. Τη δημιουργία διαδρομών περιπάτου, ξεκούρασης και ήπιου αθλητισμού στους χώρους πρασίνου των κήπων.



Εκτιμάται ότι θα αυξηθεί η επισκεψιμότητα της περιοχής σε τοπικό και υπερτοπικό επίπεδο. Την αύξηση των θέσεων εργασίας τόσο κατά τη διάρκεια κατασκευής του έργου, όσο και μετά την ολοκλήρωσή του, με την ανάπτυξη της περιοχής σε σημαντικό χώρο αναψυχής/ περιπάτου.



Με βάση τον σχεδιασμό θα προκύψει ανάκτηση του δημόσιου χώρου των πεζοδρομίων, με σχεδιασμό που διέπεται από τις αρχές της βιώσιμης κινητικότητας.



Στα συν είναι και η μείωση της χρήσης του ιδιωτικού οχήματος και προώθηση της χρήσης των μαζικών μέσων μεταφοράς ως εναλλακτικής επιλογής μετακίνησης, καθώς και διευκόλυνση της διακίνησης με μέσα φιλικά στο περιβάλλον όπως ποδήλατα και πεζοί.



Η σύνδεση του δικτύου ποδηλατοδρόμων του έργου, με το ευρύτερο δίκτυο ποδηλατοδρόμων / ποδηλατολωρίδων που συνδέει όλα τα Πανεπιστήμια με το κέντρο της Πόλης, είναι ακόμα ένας από τους σημαντικότερους στόχους του όλου έργου.



Το έργο θα εκτελεστεί στο υπαίθριο χώρο, από τις προσόψεις των κτηρίων / καταστημάτων στη Νότια πλευρά της Λεωφόρου και θα επεκταθεί μέχρι και τα όρια των πεζοδρομίων της Βόρειας πλευράς της Λεωφόρου περιλαμβανομένων των «φυσικών» ορίων των δύο κήπων που εφάπτονται της Λεωφόρου (Ντ’ Αβίλα και Κωνστάνζα). Εντός των ορίων αυτών θα συμπεριληφθούν και τα ιδιωτικά πεζοδρόμια έπειτα από διαβούλευση για τη γραπτή συγκατάθεση των ιδιοκτητών. Tο έργο καλύπτει έκταση υπαίθριου χώρου 40.000 μ2 περίπου και εκτείνεται σε μήκος περίπου ενός χιλιομέτρου.



Βελτιώνεται η διακίνηση μέσων μαζικής μεταφοράς



Όπως αναφέρεται στην προκαταρκτική έκθεση επιπτώσεων στο περιβάλλον, το έργο εντάσσεται στη κατηγορία των έργων «αναβάθμισης δρόμων».



Ένα από τα κυριότερα χαρακτηριστικά του είναι η βιώσιμη κινητικότητα η οποία θα επιτευχθεί με μέτρα όπως:



-Βελτίωση της διακίνησης Μέσων Μαζικής Μεταφοράς με τη δημιουργία σύγχρονων στάσεων λεωφορείων με συστήματα ηλεκτρονικής πληροφόρησης κοινού (ITS).



-Δημιουργία ποδηλατοδρόμου (διπλής κατεύθυνσης) μήκους 1 χλμ επί της Λεωφόρου Στασίνου, σύνδεση με τον ποδηλατόδρομο της τάφρου και συντονισμός με το έργο «Ποδηλατική σύνδεση Πανεπιστημίων με το κέντρο της Λευκωσίας» με πρόνοιες για την απρόσκοπτη κυκλοφορία και ασφαλή διακίνηση των ποδηλάτων στο κέντρο της πόλης.



-Μείωση των λωρίδων κυκλοφορίας ιδιωτικού αυτοκινήτου από 4 σε 2 λωρίδες προς όφελος της επιφάνειας των πεζοδρομίων.



-Δημιουργία ζώνης αστικού εξοπλισμού / δεντροστοιχιών και οργάνωσή τους σε επαφή με τον δρόμο ώστε η ζώνη διακίνησης του πεζού να χωροθετείται ασφαλέστερα εσωτερικά στα πεζοδρόμια.



-Εφαρμογή μέτρων κυκλοφοριακής ύφεσης με μέτρα όπως μείωση ακτίνων των στροφών, μείωση του ορίου ταχύτητας, υπερύψωση διαβάσεων (εκτός φώτων τροχαίας) για επίτευξη αύξησης του επιπέδου ασφάλειας των πεζών/ ποδηλατιστών, και χρήσης των μαζικών μέσων μεταφοράς με παράλληλη αποθάρρυνση της χρήσης του ιδιωτικού οχήματος.



-Κατασκευή εξ ολοκλήρου νέου οδοστρώματος (εκ θεμελίων) και πεζοδρομίων καταργώντας τις υφιστάμενες υψομετρικές διαφορές και με πλήρη συμμόρφωση με τις προδιαγραφές και πρότυπα διακίνησης για ΑΜΕΑ.



Σε σχέση με τον βιοκλιματικό σχεδιασμό και αειφόρα ανάπτυξη αναμένεται να επιτευχθεί με μέτρα όπως:



-Αύξηση των σκιασμένων επιφανειών, βελτίωση της ποιότητας της ατμόσφαιρας και ηχοαπορρόφηση με φύτευση νέων δεντροστοιχιών και ενίσχυση πρασίνου συνολικά στα πεζοδρόμια και τους κήπους,



-Αύξηση των σκιασμένων επιφανειών με δημιουργία στεγάστρων,



-Αύξηση των μαλακών / πράσινων επιφανειών, στα δάπεδα



-Αντικατάσταση επιφανειών ασφάλτου (λόγω μείωσης του εμβαδού του δρόμου) με πιο ψυχρά υλικά,



-Αξιοποίηση / διαχείρηση ομβρίων υδάτων για σκοπούς άρδευσης και πιθανών αναγκών των υδάτινων διαμορφώσεων



-Χρησιμοποίηση του υγρού στοιχείου για φυσικό δροσισμό και επικάλυψη του θορύβου της πόλης (συντριβάνια, νεροκουρτίνες, υδάτινες διαμορφώσεις κτλ.).



ΕΞΕΤΑΖΟΝΤΑΙ ΟΙ ΠΕΡΙΒΑΛΛΟΝΤΙΚΕΣ ΕΠΙΠΤΩΣΕΙΣ



Η Περιβαλλοντική Αρχή την προσεχή Τρίτη 6 Ιουνίου θα εξετάσει την προκαταρτική μελέτη για τις επιπτώσεις στο περιβάλλον από το έργο, αν και με βάση δεδομένα όπως διαμορφώνονται δεν υπάρχει λόγος να μην εκδώσει θετική γνωμάτευση για να αρχίσουν το συντομότερο τα έργα. Σημειώνεται ότι για τον λογαριασμό του Δήμου Λευκωσίας εκπονήθηκε μοντέλο αέριας ρύπανσης και θορύβου από τις κατασκευαστικές εργασίες και τις οδικές μεταφορές από τη λειτουργία. Τονίζεται δε ότι οι επιπτώσεις στο περιβάλλον και στην υγεία των ανθρώπων από τη λειτουργία του έργου θα είναι θετικές. Επισημαίνεται ότι τα διορθωτικά μέτρα που προτείνονται για το στάδιο κατασκευής αφορούν στον τακτικό έλεγχο των μηχανημάτων για τυχόν διαρροές, το συχνό ράντισμα των χωμάτινων περιοχών για μείωση της σκόνης και τη χρήση σύγχρονων μηχανημάτων με χαμηλότερα επίπεδα οχληρίας.